**Vlogi morate v obliki skeniranih datotek (PDF) priložiti naslednja dokazila:**

1. Neoverjeno kopijo listine o izobraževanju (naložiti je potrebno skenirano listino o izobraževanju v celoti - tudi morebitne opombe na zadnji strani, drobni tisk na robovih listine, in drugo). **Izvirnik listine o izobraževanju** (original) **morate v roku 7 dni posredovati** na Ministrstvo za izobraževanje, znanost in šport (ENIC-NARIC center), Masarykova cesta 16, 1000 Ljubljana. Izvirnik listine o izobraževanju ustrezno zaščitite in se pri pošiljanju sklicujte na številko zadeve, ki jo boste prejeli ob koncu postopka oddaje e-vloge.

2. Sodno overjen prevod listine o izobraževanju:

- Overjenega slovenskega prevoda listine o izobraževanju ni potrebno prilagati, če imate dvo- ali večjezično listino in je eden od jezikov slovenski ali angleški.

- Overjenega slovenskega prevoda listine o izobraževanju vam tudi ni potrebno prilagati, če ENIC-NARIC center presodi, da ga ne potrebuje (npr. ker uradna oseba pozna jezik ali se je z istovrstno listino že srečala) oziroma ga zaradi upravičenih razlogov (npr. zaradi socialne stiske) ne morete predložiti, in lahko o vašem izobraževanju vseeno presoja. Svetujemo, da se o tem predhodno pozanimate oziroma posvetujete pri ENIC-NARIC centru.

3. Neoverjeno kopijo dokazila o vsebini in trajanju izobraževanja ter opravljenih obveznostih med izobraževanjem (priloga k diplomi, letna spričevala, potrdilo o opravljenih izpitih ali druga dokazila).

4. Kratek, kronološki opis celotnega izobraževanja, ki ga pripravi in podpiše imetnik listine o izobraževanju. Opis napišete v nekaj stavkih sami in pri tem navedete, kako je potekalo vaše dosedanje izobraževanje – v katere šole ste hodili, koliko časa, navedite morebitne prepise, hitrejše napredovanje, ponavljanje, podaljšanje statusa ipd.. Opis je informativne narave, zato vam ni potrebno prilagati dodatnih dokazil.

ENIC-NARIC center